गाजीपुर न्यूज़ टीम, गाजीपुर प्रदेश सरकार के ऊर्जा मंत्री श्रीकांत शर्मा एक दिवसीय दौरे पर 31 अक्टूबर को गाजीपुर आएंगे। प्रशासन को मिले प्रोटोकॉल के मुताबिक श्री शर्मा लखनऊ से एकात्मा एक्सप्रेस ट्रेन से सुबह 5.40 बजे वाराणसी कैंट स्टेशन पर उतरेंगे। फिर वाराणसी के सर्किट हाउस में कुछ देर विश्राम के बाद आठ बजे गाजीपुर के लंका मैदान में आएंगे। जहां संचार एवं रेल राज्यमंत्री मनोज सिन्हा की मौजूदगी में सरदार बल्लभ भाई पटेल की जयंती पर आयोजित रन फॉर यूनिटी के कार्यक्रम में विशिष्ट अतिथि होंगे। फिर सुबह दस बजे पीडब्ल्यूडी डाक बंगला पहुंचेंगे और मनोज सिन्हा के साथ पूर्वांचल विद्युत वितरण निगम के साथ विभागीय कार्यों की समीक्षा करेंगे। दोपहर 12 बजे वह जमानियां क्षेत्र के देवल में नवनिर्मित विद्युत उपकेंद्र सहित अन्य उपकेंद्रों का लोकार्पण करेंगे। उसके बाद एक बजे बलिया के लिए प्रस्थान करेंगे। विद्युत विभाग के अधीक्षण अभियंता आरआर प्रसाद ने बताया कि ऊर्जा मंत्री देवल सहित जंगीपुर, मरदह के गोविंदपुर में नवनिर्मित पांच एमबीए के सब स्टेशन तथा तथा सादात में नवनिर्मित ट्रांसमिशन के 132 केवीए के सब स्टेशन का लोकार्पण करेंगे। उन्होंने बताया कि यह सभी परियोजनाओं के निर्माण में करीब 44 करोड़ रुपये की लागत आई है।